FI Euroopan unionin virallinen lehti CE 84/181

(2004/C 84 E/0221)

KIRJALLINEN KYSYMYS P-0245/04

esittäjä(t): Elly Plooij-van Gorsel (ELDR) komissiolle

(27. tammikuuta 2004)

Aihe: Raportit OPTAn päätöksiä koskevista vaikutuksista

Alankomaissa pannaan parhaillaan täytäntöön EU:n televiestintäpakettia uudella televiestintälailla. Uudessa laissa televiestintäalan valvontaviranomaisen OPTAn valta lisääntyy.

Tammikuussa 2003 parlamentin toinen kamari hyväksyi muutoksen, jonka perusteella OPTAn päätöksiä valvotaan etukäteen. OPTAn on liitettävä kaikkiin tärkeisiin päätöksiin kattava raportti päätöksen vaikutuksista. Raportissa selvitetään, mitä seurauksia toimenpiteellä on yritykseen ja mitä vaihtoehtoja on olemassa.

OPTAn päätösten jälkikäteisarviointi on jo olemassa, sillä yrityksillä on oikeus viedä OPTAn päätökset tuomioistuimen käsiteltäväksi. Lisäksi OPTAn on esitettävä päätöksensä muille televiestintäalan valvontaviranomaisille EU:ssa.

1. Katsooko komissio, että kun otetaan huomioon, että OPT Aa jo valvotaan, että kyseessä on tarpeeton todistustaakka, joka viivästyttää OPTAn päätöksiä ja rajoittaa sen mahdollisuuksia?

2. Katsooko komissio, että viivästykset heikentävät OPTAn päättäväistä toimintaa ja siten antavat etua markkinoita hallitseville yrityksille ja johtavat monopolin säilymiseen pitempään?

3. Onko parlamentin määräys komission mielestä jonkin televiestintäpakettiin kuuluvan määräyksen vastainen ja niiden asetusten tarkoituksen vastainen, joita jäsenvaltioiden on sisällytettävä kansalliseen lainsäädäntöön?

4. Jos vastaus on myönteinen, mitä toimenpiteitä komissio aikoo toteuttaa?

Erkki Liikasen komission puolesta antama vastaus

(3. maaliskuuta 2004)

Samoin kuin oli asianlaita komission vastauksessa arvoisan parlamentin jäsenen edelliseen, kiinteästi samaan aiheeseen liittyvään kysymykseen (P-2753/03 (1)), komissio ei ole saanut ilmoitusta Alankomaiden viranomaisilta lainsäädäntötoimista, joilla pannaan täytäntöön sähköistä viestintää koskeva uusi sääntelykehys.

Niiden tietojen lisäksi, jotka annettiin vastauksessa yllä mainittuun kirjalliseen kysymykseen, 17. joulukuuta 2003 käynnistettiin EY:n perustamissopimuksen 226 artiklan nojalla rikkomusmenettelyn toinen vaihe Alankomaita vastaan perusteina muun muassa ilmoittamatta jättäminen täytäntöönpanotoimista (2). Koska komissio ei ole vielä saanut Alankomaiden viranomaisilta ilmoitusta täytäntöönpanotoimista, ei ole vielä mahdollista määritellä, onko lainsäädäntö, jolla uusi sääntelykehys pannaan täytäntöön Alankomaissa, kehyksen säännösten mukainen, myös mitä tulee kansallisen sääntelyviranomaisen harkintavaltaan.

Komissio analysoi Alankomaiden uutta sääntelykehystä täytäntöönpanevat lainsäädäntötoimet sen jälkeen, kun niistä on ilmoitettu, ja mikäli ne eivät ole säännösten mukaisia, komissio saattaa ehdottaa rikkomusmenettelyn käynnistämistä. Mikäli direktiivin vaatimusten noudattamatta jättäminen jatkuu, komissio saattaa päättää kääntyä yhteisön tuomioistuimen puoleen julkaistuaan perustellun lausuntonsa. Kuten arvoisa jäsen varmasti muistaakin, ainoastaan tuomioistuimella on toimivalta päättää, tapahtuuko saattaminen osaksi kansallista lainsäädäntöä laillisesti.

(1) EUVL C 78 E, 27.3.2004, s. 755.

(2) IP/03/1750, 17.12.2003.